《读襄阳耆旧传，因作诗五百言寄皮袭美》
唐代·陆龟蒙

汉皋古来雄，山水天下秀。高当轸翼分，化作英髦囿。

暴秦之前人，灰灭不可究。自从宋生贤，特立冠耆旧。

离骚既日月，九辩即列宿。卓哉悲秋辞，合在风雅右。

庞公乐幽隐，辟聘无所就。只爱鹿门泉，泠泠倚岩漱。

孔明卧龙者，潜伏躬耕耨。忽遭玄德云，遂起鳞角斗。

三胡节皆峻，二习名亦茂。其馀文武家，相望如斥堠。

缅思齐梁降，寂寞寡清胄。凝融为漪澜，复结作莹琇.

不知粹和气，有得方大受。将生皮夫子，上帝可其奏。

并包数公才，用以殿厥后。尝闻儿童岁，嬉戏陈俎豆。

积渐开词源，一派分万溜。先崇丘旦室，大惧隳结构。

次补荀孟垣，所贵亡罅漏。仰瞻三皇道，虮虱在宇宙。

却视五霸图，股掌弄孩幼。或能醢髋髀，或与翼雏鷇.

或喜掉直舌，或乐斩邪脰。或耨鉏翳荟，或整理错谬。

或如百千骑，合沓原野狩。又如晓江平，风死波不皱。

幽埋力须掘，遗落赀必购。乃于文学中，十倍猗顿富。

囊乏向咸镐，马重迟步骤。专场射策时，缚虎当羿彀。

归来把通籍，且作高堂寿。未足逞戈矛，谁云被文绣。

从知偶东下，帆影拂吴岫。物象悉摧藏，精灵畏雕镂。

伊余抱沈疾，憔悴守圭窦。方推洪范畴，更念大玄首。

陈诗采风俗，学古穷篆籀。朝朝贳薪米，往往逢责诟。

既被邻里轻，亦为妻子陋。持冠适瓯越，敢怨不得售。

窘若晒沙鱼，悲如哭霜狖。唯君枉车辙，以逐海上臭。

披襟两相对，半夜忽白昼。执热濯清风，忘忧饮醇酎。

驱为文翰侣，驽皂参骥厩。有时谐宫商，自喜真邂逅。

道孤情易苦，语直诗还瘦。藻匠如见酬，终身致怀袖。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。